ส่วนที่ 1: ข้อมูลสรุป (Executive Summary)

บริษัท วินโคสท์ อินดัสเทรียล พาร์ค จำกัด (มหาชน) (“บริษัท”) จดทะเบียนจัดตั้งบริษัทเมื่อวันที่
1 ตุลาคม 2528 และ จดทะเบียนเป็นบริษัทมหาชน เมื่อวันที่ 28 พฤษภาคม 2536 ณ วันที่ 31
ธันวาคม 2550 มีทุนจดทะเบียน 510.38 ล้านบาท และมีทุนที่ออกจำหน่ายและชำระเต็มมูลค่าแล้ว
490.33 ล้านบาท

ในวันที่ 27 พฤศจิกายน 2546
ตลาดหลักทรัพย์แห่งประเทศไทยได้จัดให้บริษัทเข้าอยู่ในกลุ่มบริษัทที่อยู่ระหว่างการฟื้นฟูกิจการและระงับการซื้อขายหลักทรัพย์ของบริษัท

ในเดือนพฤษภาคม 2547 บริษัทได้มีการเปลี่ยนแปลงกลุ่มผู้ถือหุ้น กรรมการ และผู้บริหาร
โดยผู้ถือหุ้นใหญ่ของบริษัทประกอบด้วย 2 กลุ่มคือ กลุ่มตระกูลวงศ์สวัสดิ์ และกลุ่มนายสุรสิทธ์
ติยะวัชรพงศ์และนายวิสาล นีรนาทโกมล และได้เปลี่ยนการดำเนินธุรกิจหลัก
เป็นการรับจ้างประกอบรถโกคาร์ท และจักรยาน และการขายหรือให้เช่าพื้นที่ในเขตปลอดอากร
โดย เริ่มมีรายได้จากการดำเนินธุรกิจรับจ้างประกอบรถโกคาร์ท และรถจักรยาน ในไตรมาสที่ 4
ปี 2547 แทนการรับจ้างผลิตจอภาพ LCDs เพื่อเป็นแหล่งรายได้หลักของบริษัท และต่อมาในวันที่
30 มิถุนายน 2548
กรมศุลกากรได้อนุมัติให้บริษัทเปิดดำเนินการเขตปลอดอากรเพื่อการพาณิชยกรรม
และอุตสาหกรรมอย่างเป็นทางการ โดยใช้ชื่อว่า “เขตปลอดอากร วินโคสท์” ตั้งอยู่ที่เลขที่ 105
หมู่ 3 ถนนบางนา-ตราด ตำบลท่าข้าม อำเภอบางปะกงจังหวัดฉะเชิงเทรา
ซึ่งมีพื้นที่ในเขตปลอดอากรให้เช่ารวมทั้งสิ้น 38,566 ตรม. และไตรมาสที่ 3 ปี2548
บริษัทได้หยุดดำเนินธุรกิจรับจ้างประกอบรถจักรยานและรถโกคาร์ท วันที่ 6 ธันวาคม 2548
ตลาดหลักทรัพย์แห่งประเทศไทย ได้ประกาศย้ายหลักทรัพย์ของบริษัทออกจากหมวดฟื้นฟูกิจการ
ไปยังหมวดอุตสาหกรรมปกติกลุ่มอุตสาหกรรมอสังหาริมทรัพย์และก่อสร้างในหมวดพัฒนาอสังหาริมทรัพย์
เนื่องจากบริษัทมีส่วนของผู้ถือหุ้นเป็นบวก และมีกำไรสุทธิจากการดำเนินงานปกติ 3
ไตรมาสติดต่อกัน และอนุญาตให้ทำการซื้อขายหลักทรัพย์ตั้งแต่วันที่ 16 ธันวาคม 2548

สิงหาคม 2549 ที่ประชุมวิสามัญผู้ถือหุ้นมีมติอนุมัติโครงการขยายการลงทุนของบริษัท
ซึ่งมีมูลค่าโครงการรวมประมาณ 613.23 ล้านบาท
ซึ่งประกอบด้วยมูลค่าเงินลงทุนของโครงการรวมประมาณ 350.06 ล้านบาท
และค่าเช่าที่ดินในเขตนิคมอุตสาหกรรมมาบตาพุดตลอดระยะเวลา 30 ปี จำนวนเงินรวมประมาณ
263.17 ล้านบาท
โดยเป็นการลงทุนในโครงการธุรกิจให้บริการขนส่งสินค้าทางรถไฟเส้นทางนิคมอุตสาหกรรมมาบตาพุด
– ท่าเรือแหลมฉบัง ซึ่งดำเนินการโดยบริษัทย่อย
และอนุมัติการเพิ่มทุนจดทะเบียนของบริษัทจากทุนจดทะเบียนเดิมจำนวน 367,208,910 บาท
เป็นทุนจดทะเบียนจำนวน 510,381,460 บาท โดยการออกหุ้นสามัญจำนวน 143,172,550 หุ้น
มูลค่าที่ตราไว้หุ้นละ 1 บาท โดยการจัดสรรหุ้นสามัญใหม่จำนวน 140,093,736 หุ้น
เพื่อออกและเสนอขายให้กับผู้ถือหุ้นเดิมของบริษัทในอัตรา 5 หุ้นเดิม ต่อ 2 หุ้นใหม่
และจัดสรรหุ้นสามัญใหม่จำนวน 3,078,814 หุ้น
เพื่อรองรับการปรับสิทธิในใบสำคัญแสดงสิทธิที่จะซื้อหุ้นสามัญของบริษัท

ธันวาคม 2549 เริ่มดำเนินธุรกิจให้บริการขนส่งสินค้าทางรถไฟเส้นทางนิคมอุตสาหกรรมมาบตาพุด
– ท่าเรือแหลมฉบัง โดยบริษัท วินโคสท์ โลจิสติกส์ จำกัด และ บริษัท วินโคสท์ ทรานสปอร์ต
จำกัด ซึ่งเป็นบริษัทย่อยของบริษัท

ในเดือนพฤศจิกายน 2550 บริษัทได้มีการเปลี่ยนแปลงกลุ่มผู้ถือหุ้น กรรมการ และผู้บริหาร
โดยกลุ่มวงศ์สวัสดิ์ ซึ่งเป็นผู้ถือหุ้นใหญ่ของบริษัทได้ทำการขายหุ้นที่ถือครองทั้งหมดให้แก่กลุ่มนายจักร
จามิกรณ์ และกลุ่มเพ็ชรตระกูล

เมษายน 2551 ที่ประชุมสามัญผู้ถือหุ้นประจำปี 2551
มีมติอนุมัติการเพิ่มทุนจดทะเบียนของบริษัทจากทุนจดทะเบียนเดิมจำนวน 510,381,460 บาท
เป็นทุนจดทะเบียนจำนวน 632,963,479 โดยการออกหุ้นสามัญจำนวน 122,582,019 หุ้น
มูลค่าที่ตราไว้หุ้นละ 1 บาท โดยการจัดสรรหุ้นสามัญใหม่จำนวน 122,582,019 หุ้น
เพื่อออกและเสนอขายให้กับบุคคลในวงจำกัด และ/หรือนักลงทุนสถาบัน (Private Placement)
โดยราคาเสนอขายต่อหุ้นจะต้องไม่ต่ำกว่าร้อยละ 90 ของราคาตลาด
โดยราคาตลาดจะคำนวณโดยอ้างอิงกับราคาปิดถัวเฉลี่ยถ่วงน้ำหนักของหุ้นบริษัทในตลาดหลักทรัพย์รวม
10 วันทำการ ก่อนวันที่คณะกรรมการมีมติเพิ่มทุน หรือ ไม่ต่ำกว่าร้อยละ 90 ของราคา 1.14
บาทต่อหุ้น โดยให้ดำเนินการเสนอขายให้แล้วเสร็จภายใน 12 เดือน
หลังจากได้รับการอนุมัติจากที่ประชุมผู้ถือหุ้น

มิถุนายน 2551 มีผู้ใช้สิทธิตามใบสำคัญแสดงสิทธิในการซื้อหุ้นสามัญจำนวน 490,118 หน่วย
คิดเป็นจำนวนหุ้น 155,464 หุ้น
บริษัทได้รับชำระค่าหุ้นจากผู้ใช้สิทธิและจดทะเบียนเพิ่มทุนกับกระทรวงพาณิชย์แล้ว
ทำให้ทุนที่ออกและเรียกชำระแล้วเท่ากับ 490,483,540 บาท
ส่วนใบสำคัญแสดงสิทธิในการซื้อหุ้นสามัญที่ไม่ได้นำมาใช้สิทธิและสิ้นสภาพลงภายหลังการใช้สิทธิครั้งสุดท้ายมีจำนวน
62,729,882 หน่วย

กรกฎาคม 2551 ตลาดหลักทรัพย์แห่งประเทศไทย
ได้ดำเนินการย้ายหลักทรัพย์จดทะเบียนของบริษัทออกจากกลุ่มอุตสาหกรรมอสังหาริมทรัพย์และก่อสร้างในหมวดพัฒนาอสังหาริมทรัพย์
ไปซื้อขายในกลุ่มอตุสาหกรรมบริการในหมวดการขนส่งและโลจิสติกส์
เพื่อให้สอดคล้องกับแหล่งที่มาของรายได้หลักของบริษัทและบริษัทย่อย